b'\n_START_ARTICLE_\nCirencester\n_START_SECTION_\nHistorie\n_START_PARAGRAPH_\nDen lokale keltiske stammen Dobunni var navngiver for den romerske borgen Corinium Dobunnorum som ble etablert rundt 50 e.Kr. N\xc3\xa5r grensen for det romerske Britannia ble flyttet nordover ble det til en romersk civitas. Tre viktige romerske veier m\xc3\xb8ttes i Cirencester, deriblant Fosse Way fra Lindum (Lincoln) til Aquae Sulis (Bath). Rundt slutten av 200-tallet fikk Cirencester en bymur som omsluttet cirka \xc3\xa9n km\xc2\xb2, noe som gjorde den til den andre st\xc3\xb8rste byen i datidens romerske provins. I 312 ble den hovedstad for provinsen Britannia Prima. Byen hadde et forum, en basilika og et amfiteater, sistnevnte ligger i dag i byens periferi og har v\xc3\xa6rt gjenstand for utgravinger p\xc3\xa5 1800-tallet og 1960-tallet._NEWLINE_Etter romersk tid har byen fortsatt hatt en viss betydning. Et slag mellom regionale konger fant sted her i 628. I middelalderen var striden mellom byens borgere og klosteret om den lokale makten fremtredende. Siden 1100-tallet ville borgerne at Cirencester ble en borough med lokal administrasjonsrett og plass i parlamentet, mens abbeden hadde Lord of the Manor tittelen fra kongen. Etter 1538 gikk rettigheten over til en lokal adelsmann uten at borgernes krav ble innfridd._NEWLINE_Ull, veving og handel med ullstoffer har, sannsynligvis siden romersk tid, v\xc3\xa6rt kilden til byens forholdsvise rikdom.'